Document ID: /roh_data/filtered/fineweb-2-filterrobots_roh.jsonl.gz/3460

Muchetta
- Sonda, 19.5.2018, 12:45
-
Emprima emissiun:
- Sonda, 19.5.2018, 12:45, RTR
In auditur aveva ina bella vista da Surava sin il Muchetta, la muntogna tranter Filisur e Bravuogn. El è sa dumandà adina puspè pertge che quella bella piramida sa numna Muchetta. L'explicaziun surprenda probablamain.
Nus enconuschain la mutschegna u per ladin il moc u il muoch che po pender vi dal nas ed è pauc bel da vesair. Per latin sa numna quel muccus e da quai è sa furmà il verb muccare. Per tagliar giu il pavagl u lamegl dad ina chandaila u stizzar ina glisch da saiv serviva ina forsch da lamegl. Ma i deva era pitschens chapels per stizzar las chandailas u las glischs da saiv. Il verb muccare en in senn pli vast ha pia dà il num al Muchetta pervi da sia furma dad in chapè giz.
Redacziun: Chasper Pult